SLUŽBENI GLASNIK GRADA DUBROVNIKA

Broj 16. Godina LXI

Dubrovnik, 3. srpnja 2024. od stranice

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sadržaj

GRADSKO VIJEĆE

233. Zaključak o prihvaćanju Izvješća o stanju u prostoru za razdoblje 2019.-2022. godine

234. Zaključak o prihvaćanju Procjene rizika od velikih nesreća za područje Grada Dubrovnika

GRADONAČELNIK

235. Rješenje o razrješenju Ivone Michl dužnosti ravnateljice Javne ustanove Dubrovački muzeji

236. Rješenje o imenovanju vršiteljice dužnosti ravnatelja Javne ustanove Dubrovački muzeji

237. Plan vježbi civilne zaštite Grada Dubrovnika za 2025. godinu

238. Dopune Plana prijma u službu u upravna tijela Grada Dubrovnika za 2024. godinu

**GRADSKO VIJEĆE**

**233**

Na temelju članka 39. Zakona o prostornom uređenju („Narodne novine“, broj 153/13, 65/17, 114/18, 39/19, 98/19 i 67/23) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 33. sjednici, održanoj 27. lipnja 2024., donijelo je

**Z A K L J U Č A K**

* + - 1. Prihvaća se Izvješće o stanju u prostoru Grada Dubrovnika za razdoblje 2019.- 2022.
      2. Izvješće o stanju u prostoru Grada Dubrovnika za razdoblje 2019.- 2022. čini sastavni dio ovog Zaključka.

1. KLASA: 350-01/23-01/12
2. URBROJ: 2117-1-09-24-46
3. Dubrovnik, 27. lipnja 2024.

Predsjednik Gradskog vijeća

**mr. sc. Marko Potrebica**, v. r.

----------------------------------------

**234**

Na temelju članka 17. stavka 1. podstavka 2. Zakona o sustavu civilne zaštite ("Narodne novine", broj 82/15, 118/18, 31/20, 20/21 i 114/22) i članka 39. Statuta Grada Dubrovnika ("Službeni glasnik Grada Dubrovnika", broj 2/21), Gradsko vijeće Grada Dubrovnika na 33. sjednici, održanoj 27. lipnja 2024. godine, donijelo je

**ZAKLJUČAK**

1. Prihvaća se Procjene rizika od velikih nesreća za područje Grada Dubrovnika.
2. Procjena rizika od velikih nesreća za područje Grada Dubrovnika sastavni je dio ovog Zaključka.
3. Ovaj Zaključak objavit će se u "Službenom glasniku Grada Dubrovnika" i stupa na snagu osmog dana nakon objave.
4. Stupanjem na snagu Procjene rizika od velikih nesreća za područje Grada Dubrovnika prestaje važiti Procjena rizika od velikih nesreća za područje Grada Dubrovnika KLASA: 810-01/21-01/11, URBROJ: 2117/01-09-21-03, od 29. ožujka 2021.
5. KLASA: 240-01/24-02/12
6. URBROJ: 2117-1-09-24-03
7. Dubrovnik, 27. lipnja 2024.

Predsjednik Gradskog vijeća

**mr. sc. Marko Potrebica**, v. r.

----------------------------------------

**GRADONAČELNIK**

**235**

Na temelju članka 40. st. 3. Zakona o kulturnim vijećima i financiranju javnih potreba u kulturi (Narodne novine 83/22) i članka 48. Statuta Grada Dubrovnika ("Službeni glasnik Grada Dubrovnika", broj 2/21, dalje u tekstu: Statut) gradonačelnik Grada Dubrovnika dana 10. lipnja 2024. godine donosi

**RJEŠENJE**

1. **Razrješuje se Ivona Michl** dužnosti ravnateljice javne ustanove Dubrovački muzeji s danom 10. lipnja 2024. godine na osobni zahtjev.
2. Ovo Rješenje objaviti će se u „Službenom glasniku Grada Dubrovnika“.

KLASA: 007-01/22-01/01

URBROJ: 2117-1-01-24-06

Dubrovnik, 10. lipnja 2024.

Gradonačelnik:

**Mato Franković**, v. r.

---------------------------

**236**

Na temelju članka 40. st. 3. Zakona o kulturnim vijećima i financiranju javnih potreba u kulturi (Narodne novine br. 83/22) i članka 48. Statuta Grada Dubrovnika ("Službeni glasnik Grada Dubrovnika", broj 2/21, dalje u tekstu: Statut) gradonačelnik Grada Dubrovnika dana 10. lipnja 2024. godine donosi

**RJEŠENJE**

1. **Ana Kaznačić Skurić** iz Dubrovnika imenuje se vršiteljicom dužnosti ravnateljice javne ustanove Dubrovački muzeji do izbora ravnatelja/ice javne ustanove.
2. Ovo Rješenje objaviti će se u „Službenom glasniku Grada Dubrovnika“.

O b r a z l o ž e nj e

Ravnateljica javne ustanove Dubrovački muzeji Ivona Michl podnijela je Upravnom vijeću ustanove zahtjev za razrješenje s mjesta ravnateljice iz osobnih razloga.

U skladu s odredbama Zakona o muzejima (Narodne novine, broj 61/18, 98/19, 114/22), Zakona o ustanovama (Narodne novine br. 76/93, 29/97, 47/99, 35/08 i 127/19) i Statuta Dubrovačkih muzeja, Upravno vijeće javne Dubrovački muzeji, Odlukom broj: UV-229/24 od 10.06.2024. godine predložilo je Gradu Dubrovniku prihvaćanje molbe Ivone Michl da je se, iz osobnih razloga, razriješi dužnosti ravnateljice ustanove.

Odlukom Upravnog vijeća Dubrovačkih muzeja broj: UV-230/24 od 10.06.2024. predlaže se za vršiteljicu dužnosti ravnateljice Dubrovačkih muzeja imenovati višu kustosicu Anu Kaznačić Skurić.

Slijedom svega prethodno navedenog, odlučeno je kao u točki 1. izreke Rješenja.

Na temelju članka 50. Statuta Grada Dubrovnika odlučeno je kao u točki 2. izreke ovog Rješenja.

UPUTA O PRAVNOM LIJEKU:

Protiv ovoga rješenja žalba nije dopuštena, ali se može tužbom pokrenuti upravni spor pred Upravnim sudom Republike Hrvatske u Splitu, Put Supavla 1, 21000 Split. Upravni spor pokreće se tužbom koja se podnosi u roku od 30 dana od dana dostave ovog rješenja. Tužba se navedenom Upravnom sudu predaje neposredno u pisanom obliku i usmeno na zapisnik ili se šalje poštom odnosno dostavlja elektronički.

KLASA: UP/I-007-01/24-02/01

URBROJ: 2117-1-01-24-01

Dubrovnik, 10. lipnja 2024.

Gradonačelnik:

**Mato Franković**, v. r.

---------------------------

**237**

Na temelju članka 17. stavka 3. točke 2. Zakona o sustavu civilne zaštite ("Narodne novine", broj: 82/15, 118/18, 31/20, 20/21 i 114/22), članka 48. statuta Grada Dubrovnika ("Službeni glasnik Grada Dubrovnika", broj: 2/21) gradonačelnik Grada Dubrovnika dana 25. lipnja 2024. godine, donosi

**PLAN**

**vježbi civilne zaštite Grada Dubrovnika za 2025. godinu**

Članak 1.

Ovim planom vježbi civilne zaštite Grada Dubrovnika za 2025. (u daljnjem tekstu: Plan) utvrđuje se organiziranje i provođenje vježbe operativnih snaga sustava civilne zaštite Grada Dubrovnika.

**Članak 2.**

**Vrijeme održavanja vježbe:** 2. tromjesečje 2025.

**Naziv vježbe:** "Vježba CZ 2025"

**Organizator vježbe:**  Grad Dubrovnik

**Lokacija održavanja vježbe:** na području Grada Dubrovnika

**Tema vježbe:** Provjera pozivanja/aktiviranja i korištenja planske dokumentacije, angažiranje i

koordinacija operativnih snaga te provođenje mjera CZ-a

**Cilj vježbe:**

* uvježbavanje i podizanje razine osposobljenosti operativnih snaga sustava civilne zaštite Grada Dubrovnika,
* postizanje novih sposobnosti te poticanje izgradnje integralnog sustava civilne zaštite,
* provjera efikasnosti postupaka utvrđenih standardnim operativnim postupcima operativnih snaga sustava civilne zaštite te drugih sudionika u slučaju velike nesreće,
* provjera koordinacije sudionika civilne zaštite u uvjetima velikih nesreća,
* podizanje razine informiranosti stanovništva o aktivnostima subjekata civilne zaštite,
* provjera sustava prenošenja informacija i obavijesti o događaju na lokalnoj i regionalnoj razini.

**Sudionici:**

* Grad Dubrovnik
* Ravnateljstvo civilne zaštite, Služba Dubrovnik
* Policijska uprava Dubrovačko - neretvanska
* JVP Dubrovački vatrogasci
* Hitna medicinska pomoć
* Gradsko društvo Crvenog križa
* Hrvatska gorska služba spašavanja Dubrovnik
* Pravne osobe od interesa za sustav civilne zaštite

**Financije:** Nositelj financijskih obveza za provedbu vježbe je Grad Dubrovnik.

**Vrsta vježbe:** Pokazno-terenska vježba.

**Članak 3.**

Obvezuju se operativne snage sustava civilne zaštite Grada Dubrovnika na sudjelovanje u vježbi u opsegu i sastavu koji će se utvrditi elaboratom vježbe.

**Članak 4.**

Ovaj Plan stupa na snagu danom objave u "Službenom glasniku Grada Dubrovnika".

KLASA: 240-01/24-02/13

URBROJ: 2117-1-01-24-1

Dubrovnik, 25. lipnja 2024.

Gradonačelnik:

**Mato Franković**, v. r.

---------------------------

**238**

Na temelju članka 10. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 4/18., 96/18. i 112/19.), te sukladno Proračunu Grada Dubrovnika za 2024. godinu („Službeni glasnik Grada Dubrovnika“, broj 20/23.), Gradonačelnik Grada Dubrovnika donosi

**DOPUNE PLANA PRIJMA U SLUŽBU U UPRAVNA TIJELA**

**GRADA DUBROVNIKA ZA 2024. GODINU**

Članak 1.

U Planu prijma u službu u upravna tijela Grada Dubrovnika za 2024. godinu („Službeni glasnik Grada Dubrovnika“ broj 1/24, 3/24 i 9/24) u članku 4. stavku 1. dodaju se podstavaci:

* 1 službenik/ca, završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti - ekonomije, prava, politologije, novinarstva, međunarodnih odnosa i diplomacije, odnosa s javnošću te iz područja tehničkih znanosti – građevinarstva na radno mjesto 11.15. Savjetnik I za provedbu ITU mehanizma u Upravni odjel za europske fondove, Odsjek za provedbu ITU mehanizma (PT)
* 1 službenik/ca, završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti - ekonomije, prava, politologije, novinarstva, međunarodnih odnosa i diplomacije, odnosa s javnošću te iz područja tehničkih znanosti - građevinarstva na radno mjesto 11.16. Viši stručni suradnik I za provedbu ITU mehanizma u Upravni odjel za europske fondove, Odsjek za provedbu ITU mehanizma (PT)
* 1 službenik/ca, završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti - prava na radno mjesto 7.37. Savjetnik I u Upravni odjel za gospodarenje imovinom, opće i pravne poslove, Odsjek za stanove i stambeno zbrinjavanje
* 1 službenik/ca, završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti – prava na radno mjesto 7.47. Viši savjetnik I u Upravni odjel za gospodarenje imovinom, opće i pravne poslove, Odsjek za evidentiranje i uknjižbu gradske imovine i vrednovanje nekretnina
* 1 službenik/ca, završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti - prava te iz područja tehničkih znanosti – geodezije na radno mjesto 7.49. Savjetnik I u Upravni odjel za gospodarenje imovinom, opće i pravne poslove, Odsjek za evidentiranje i uknjižbu gradske imovine i vrednovanje nekretnina
* 1 službenik/ca, završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih i tehničkih znanosti na radno mjesto 1.2. Zamjenik pročelnika u Upravni odjel za poslove gradonačelnika.

Članak 2.

U Planu prijma u službu u upravna tijela Grada Dubrovnika za 2024. godinu („Službeni glasnik Grada Dubrovnika“ broj 1/24, 3/24 i 9/24) u članku 5. stavku 1. dodaje se podstavak:

* 1 vježbenik/ca, završen sveučilišni prijediplomski studij ili stručni prijediplomski studij ili stručni kratki studij iz područja društvenih znanosti - ekonomije na radno mjesto 3.12. Viši referent I u Upravni odjel za proračun, financije i naplatu, Odsjek za računovodstvo i proračun

Članak 3.

Dopune Plana prijma u službu u upravna tijela Grada Dubrovnika za 2024. godinu stupaju na snagu danom donošenja, a objavit će se u „Službenom glasniku Grada Dubrovnika“ te na oglasnoj ploči Grada Dubrovnika.

KLASA: 112-01/23-02/01

URBROJ: 2117-1-01-24-23

Dubrovnik, 28. lipnja 2024.

Gradonačelnik:

**Mato Franković**, v. r.

---------------------------